C 125/464
LV
Eiropas Savienības Oficiālais Vēstnesis
5.4.2023.
Ceturtdiena, 2022. gada 15. septembris
B. tā kā, kā izriet no LES 49. panta, kurā ir paredzēta iespēja jebkurai Eiropas valstij iesniegt pieteikumu, lai kļūtu par Savienības dalībvalsti, Savienība sastāv no valstīm, kuras ir brīvi un brīvprātīgi apņēmušās ievērot LES 2. pantā minētās kopīgās vērtības, kas ievēro šīs vērtības un apņemas tās veicināt, un Savienības tiesības ir balstītas uz pamatpremisu, ka katrai dalībvalstij un visām pārējām dalībvalstīm ir kopīgas šīs vērtības (5);
C. tā kā šī premisa nozīmē un pamato dalībvalstu savstarpējo uzticēšanos šo vērtību atzīšanā un tādējādi ES tiesību, ar kurām tās tiek īstenotas, ievērošanā (6).
D. tā kā apstāklis, ka dalībvalsts ievēro LES 2. pantā noteiktās vērtības, ir nosacījums tam, lai varētu izmantot visas tiesības, kas izriet no Līgumu piemērošanas šai dalībvalstij; tā kā jebkurš ES pamatvērtību pārkāpums, ko izdara kādas dalībvalsts valdība, neizbēgami nozīmē uzbrukumu pilsoņu personīgajai brīvībai, politiskajām un sociālajām tiesībām, kā arī viņu labklājībai un labjutībai; tā kā Ungārija pati ir atzinusi LES 2. pantā noteiktās vērtības;
E. tā kā LES 4. panta 3. punktā noteiktais lojālas sadarbības princips uzliek Savienībai un dalībvalstīm pienākumu sniegt savstarpēju palīdzību to pienākumu izpildē, kas izriet no Līgumiem, ar pilnīgu savstarpēju cieņu, un dalībvalstīm – veikt visus vajadzīgos vispārējos vai konkrētos pasākumus, lai nodrošinātu to pienākumu izpildi, kas izriet no Līgumiem vai no Savienības iestāžu aktiem;
F. tā kā LES 19. pantā ir konkretizēta tiesiskuma vērtība, kas noteikta LES 2. pantā, un atbildība par ES tiesību aktu pilnīgas piemērošanas nodrošināšanu visās dalībvalstīs un personu tiesību aizsardzība tiesā saskaņā ar šiem tiesību aktiem ir uzticēta valstu tiesām un Tiesai (7);
G. tā kā droša varbūtība, ka kāda dalībvalsts varētu nopietni pārkāpt LES 2. pantā minētās vērtības, skar ne tikai konkrēto dalībvalsti, kurā šī varbūtība īstenojas, bet ietekmē arī citas dalībvalstis, to savstarpējo uzticēšanos, ES pašu būtību un tās iedzīvotāju pamattiesības saskaņā ar Savienības tiesībām;
H. tā kā LES 7. panta darbības joma neaprobežojas tikai ar pienākumiem, kas izriet no Līgumiem, kā noteikts Līguma par Eiropas Savienības darbību 258. pantā, un tā kā Savienība var novērtēt, vai pastāv nepārprotams risks, ka varētu tikt nopietni pārkāptas kopējās vērtības jomās, kas ir dalībvalstu kompetencē;
I. tā kā jau vairākus gadus situācija Ungārijā nav atrisināta un joprojām pastāv pamats daudzām bažām, un starplaikā ir radušies daudzi jauni jautājumi, kas negatīvi ietekmē Savienības tēlu, kā arī tās efektivitāti un uzticamību pamattiesību, cilvēktiesību un demokrātijas aizsardzībā visā pasaulē, kā arī norāda uz to, ka ir nepieciešams tās risināt ar saskaņotu Savienības rīcību;
J. tā kā pēc Pilsoņu brīvību, tieslietu un iekšlietu komitejas ad hoc delegācijas uz Budapeštu (Ungārija) no 2021. gada 29. septembra līdz 1. oktobrim lielākā daļa delegācijas locekļu joprojām pauž nopietnas bažas par demokrātiju, tiesiskumu un pamattiesībām valstī; tā kā delegācija ir secinājusi, ka kopš 2018. gada situācija ir nevis uzlabojusies, bet gan pasliktinājusies;
K. tā kā Ungārijas valdība neievēro ES tiesību pārākuma principu, kā noteikts Tiesas judikatūrā, bet mēģina vērsties Tiesā, lai celtu prasības par spēkā esošajiem Eiropas tiesību aktiem;
L. tā kā Ungārijas parlaments 2022. gada 19. jūlijā pieņēma rezolūciju, kurā aicināja ierobežot Eiropas Parlamenta pilnvaras un iecelt EP deputātus, nevis ievēlēt tos;
(5) (6) (7)
Tiesas 2019. gada 24. jūnija spriedums lietā Eiropas Komisija / Polijas Republika, C-619/18, ECLI:EU:C:2019:531, 42. punkts.
Tiesas 2014. gada 18. decembrī atzinums, atzinums atbilstoši LESD 218. panta 11. punktu, 2/13, ECLI:EU:C:2014:2454, 168. punkts.
2018. gada 27. februāra spriedums lietā C-64/16 Associação Sindical dos Juízes Portugueses/Tribunal de contas, ECLI EU:C:2018:117, 32. punkts.